Dôvodová správa

A. Všeobecná časť

Ministerstvo spravodlivosti Slovenskej republiky predkladá do legislatívneho procesu  návrh zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov. 
Návrh zákona je predkladaný ako iniciatívny materiál.  
Cieľom predkladaného návrhu je odstránenie viacerých problémov aplikačnej praxe ako aj odstránenie legislatívno-technických nedostatkov, ktoré súvisia s existenciou zákona č. 7/2005 Z. z. o konkurze a reštrukturalizácii a o zmene a doplnení niektorých zákonov. Ide o zosúladenie platného právneho stavu. Zároveň predmetný návrh zákona reaguje aj na ustanovenia návrhu zákona, ktorý mení a dopĺňa zákon o cenných papieroch, ktorý je v súčasnosti v legislatívnom procese, a ktorý preberá ustanovenia smernice Európskeho parlamentu a Rady 2004/25/ES z 21. apríla 2004 o ponukách na prevzatie. 
Návrh zákona ustanovuje na základe potreby zefektívnenia obchodovania s cennými papiermi viaceré zmeny, ktorých cieľom je skrátenie doby medzi upísaním akcií a ich obchodovateľnosťou na burze cenných papierov.
Na základe transpozície ustanovení smernica Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností sa v návrhu zákona zavádza povinnosť podnikateľovi, ktorý má v rámci svojej podnikateľskej činnosti založenú internetovú stránku svojho podniku, uvádzať na tejto stránke okrem identifikačných údajov o svojom podniku ako aj informáciu o jeho súčasnom právnom stave, najmä s dodatkom „v likvidácií“, „v konkurze“ alebo „vo vyrovnaní“. Uvedené informácie majú za cieľ zvýšiť ochranu spotrebiteľa.     
Navrhovaná úprava nebude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.
	Návrh zákona je v súlade s ústavou Slovenskej republiky, s medzinárodnými zmluvami, ktorými je Slovenská republika viazaná, s právom Európskej únie a s právom Európskych spoločenstiev .

DOLOŽKA  ZLUČITEĽNOSTI
návrhu zákona
s právom Európskych spoločenstiev a právom Európskej únie

1.      Predkladateľ právneho predpisu: vláda Slovenskej republiky

2.      Názov návrhu právneho predpisu:  zákon, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov

3.      Problematika návrhu právneho predpisu :
  a)  je upravená v práve Európskych spoločenstiev
sekundárne právo :
- Smernica Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností
        b)  nie je upravená v práve Európskej únie,
  c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.      Záväzky Slovenskej republiky vo vzťahu k Európskym spoločenstvám a Európskej únii:
a) predmetná problematika je upravená Prílohe II. Aktu o podmienkach pristúpenia pripojenom k Zmluve o pristúpení Slovenskej republiky k Európskej únii,
b) pre uvedenú oblasť neboli ustanovené v Akte o podmienkach pristúpenia pripojenom k Zmluve o pristúpení Slovenskej republiky k Európskej únii žiadne prechodné obdobia, 
c) na základe uznesenia vlády, ktorým boli určené gestorské ústredné orgány štátnej správy zodpovedné za prebratie smerníc a vypracovanie tabuliek zhody k návrhom všeobecne záväzných právnych predpisov bolo Ministerstvo spravodlivosti určené za gestora predmetnej smernice,
d) proti Slovenskej republike sa nevedie konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,  
e) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia: 
- Návrh zákona, ktorý mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov,
- Obchodný zákonník

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie : úplná

6. Gestor  (spolupracujúce rezorty) : Ministerstvo spravodlivosti Slovenskej republiky

B. Osobitná časť

Článok I:

K bodu 1 (§ 2 ods.3)
Predmetným ustanovením sa riešia problémy aplikačnej praxe. V praxi dochádzalo k prípadom, keď právnické osoby zaregistrovali svoje sídlo na adrese, ktorá patrila inej osobe, ktorá o tom mnohokrát ani nevedela. Vzhľadom na to, aby obchodný register mohol skúmať, či je právnická osoba oprávnená užívať uvedené sídlo, musí jej byť uložená  predmetná povinnosť byť vlastníkom nehnuteľnosti alebo mať povolenie na užívanie nehnuteľnosti alebo jej časti.

K bodu 2 (§ 3a ods. 3) 
Doplnením odseku 3 v § 3a sa preberajú ustanovenia smernice Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností, ktorá ukladá členským štátom povinnosť zabezpečiť, aby podnikateľské subjekty, ktoré majú v súvislosti so svojím predmetom podnikania internetové stránky uvádzali na nich určité informácie. Predmetné ustanovenie je reakciou na technologický vývoj a zabezpečuje ochranu spotrebiteľa, ktorý sa rozhoduje aj na základe informácií, ktoré sú uvedené na internetových stránkach podnikateľských subjektov.       
	
K bodu 3 (§ 15 ods. 3)
Pôvodné znenie odseku 3 sa do Obchodného zákonníka dostalo na základe návrhu poslankyne Národnej rady Slovenskej republiky a v aplikačnej praxi spôsobuje značné interpretačné problémy. Štatutárny orgán je totiž oprávnený konať v mene organizačnej zložky, ak je zapísaný v obchodnom registri príslušnom pre materskú spoločnosť
 
K bodu 4 (§ 27 ods. 8)
Uvedené ustanovenie je premietnutím ustanovení smernice 2003/58/ES do nášho právneho poriadku a vyjadruje účinky tzv. “dobrovoľného zverejňovania“ (v zmysle smernice 2003/58/ES)  údajov a listín v inom ako štátnom jazyku vo vzťahu k tretím osobám. Tretie osoby sa môžu odvolávať na znenie „dobrovoľne zverejneného prekladu“, ak zapísaná osoba nepreukáže ich znalosť znenia uverejneného v štátnom jazyku. Ide o ochranu tretích osôb v prípade, keď zapísaná osoba nezabezpečí jednotnosť jazykových znení povinných údajov a listín.     
		
K bodu 5 až 7  (§ 68 ods. 2, § 68 ods. 3 a § 68 ods. 4 )
Zmeny v predmetných ustanoveniach súvisia s novou právnou úpravou zavedenou zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov. Ide o zosúladenie platného právneho stavu. Zmeny majú iba legislatívno-technický charakter.

K bodu 8 (§ 68 ods. 6)
Ustanovenie nadväzuje na doplnenie § 2 ods. 3, ktorý zaviedol povinnosť právnickej osoby alebo fyzickej osoby deklarovať pri návrhu na zápis do obchodného registra zápise právo užívať nehnuteľnosť. V navrhovanom ustanovení § 68 ods. 6  písmeno f) sa zakotvuje sankcia pre porušenie tejto povinnosti, čím sa zároveň garantuje zabezpečenie pravdivosti adresy sídla spoločnosti počas celej doby jej  trvania, nielen pri zápise do obchodného registra.

K bodu 9 (§ 68 ods. 9)
Zmenené znenie je reakciou na potreby aplikačnej praxe. Upresňuje sa, kto je osobou oprávnenou súdu preukazovať, že spoločnosť napriek tomu, čo dvakrát po sebe neuložila do zbierky listín účtovnú uzávierku, má majetok. Touto osobou je podľa návrhu osoba, ktorá osvedčí právny záujem na danej veci. Súd už nemusí túto otázku skúmať z úradnej moci.

K bodu 10 ( § 68 ods. 12)
Ustanovenie nadväzuje na navrhované body 1 a 7 tejto novely. V prípade ak spoločnosť nie je vlastníkom nehnuteľnosti, ani nemá oprávnenie užívať nehnuteľnosť ani časť nehnuteľnosti, v  ktorej ma sídlo a súd rozhodne o jej zrušení z tohto dôvodu, je potrebné na čas počas likvidácie určiť jej iné sídlo, a to najmä kvôli doručovaniu. Nebolo by spravodlivé, aby počas likvidácie, ktorá môže trvať aj niekoľko mesiacov, ako sídlo spoločnosti bola v obchodnom registri uvádzaná adresa nehnuteľnosti, ku ktorej už nemá likvidovaná spoločnosť žiaden právny vzťah.

K bodu 11 a 12 ( §71 ods. 4, § 72 ods. 2)
Zmeny v predmetných ustanoveniach súvisia s novou právnou úpravou zavedenou zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov. Ide o zosúladenie platného právneho stavu. Zmeny majú iba legislatívno-technický charakter.
K bodu 13 ( § 114 ods. 3)
Doplnenie odseku 3 v § 114 je reakciou na problémy aplikačnej praxe, ktorá v súčasnosti nerieši otázku zapisovania spolumajiteľov spoločného obchodného podielu do obchodného registra. V prípade ak je jeden spoločný obchodný podiel vlastnený viacerými osobami, určuje sa oprávnená osoba, ktorá sa zapíše ako spoluvlastník. Oprávnenú osobu sa určí z osôb, ktorým spoločný obchodný podiel spoločne patrí.
     
K bodu 14 až 16 ( § 163 ods. 4, § 167 ods. 1 a § 171 ods. 2)
Ustanovenie umožňuje, aby pri zakladaní akciovej spoločnosti na základe výzvy na upisovanie akcií bolo možné takúto akciovú spoločnosť založiť aj v prípade ak sa nepodarí upísať celá výška základného imania, ale aspoň výška, ktorá je vyššia ako zákonom ustanovená minimálna výška základného imania spoločnosti podľa § 162. Dôvodom pre túto zmenu je požiadavka Ministerstva financií Slovenskej republiky odstrániť prekážky obchodovania na trhu cennými papiermi a zefektívniť proces uvedenia akcií na trh cenných papierov, konkrétne zákonne upraviť možnosť obchodovania s upísanými akciami po splatení menovitej hodnoty, ešte pred zápisom do obchodného registra.  

K bodu 17 až 19 (§ 184 ods. 2, § 187 ods. 1 a § 187 ods. 2)
Navrhované znenie v bodoch 16 až 18 je legislatívno-technických spresnením, ktoré súvisí s návrhom zákona, ktorý mení a dopĺňa zákon o cenných papieroch, ktorý je v súčasnosti v legislatívnom procese. Predmetná novelizácia zákona o cenných papieroch preberá ustanovenia smernice  Európskeho parlamentu a Rady 2004/25/ES z 21. apríla 2004 o ponukách na prevzatie. Navrhovaná zmena ustanovení Obchodného zákonníka dopĺňa predmetnú transpozíciu smernice, pretože umožňuje valnému zhromaždeniu rozhodovať aj o otázkach, ktoré ustanovuje osobitný predpis, ktorým je zákon o cenných papieroch.

K bodu 20 (§ 192 ods. 3)
Navrhuje sa, aby predstavenstvo bolo povinné informovať valné zhromaždenie osobitne o celkovej sume odmien, funkčných pôžitkoch a ďalších výhodách, ktoré boli poskytované členom predstavenstva a členom dozornej rady.

K bodu 21 ( § 204 ods. 2)
Navrhuje sa, aby pri zvýšení základného imania peňažnými vkladmi platila povinnosť splatiť v lehote určenej valným zhromaždením celý emisný kurz upísaných akcií, nielen v prípade ak je akciová spoločnosť kótovaná na burze, ale vždy ak sú akcie obchodnej spoločnosti obchodovateľné na burze.

K bodu 22 ( § 206 ods. 4)
Ak sa zvyšuje základné imanie len peňažnými vkladmi a zároveň sa podľa výzvy na upisovanie akcií môže základné imanie zvýšiť o účinne upísané akcie, je upisovanie akcií účinné a základné imanie sa zvýši bez ohľadu na to, či sa podarí upísať celá výška navrhovaného imania, ak došlo k splateniu menovitej hodnoty upísaných akcií. Uvedená zmena sa navrhuje preto, aby bolo možné aj pri zvýšení základného imania obchodovať s akciami na burze ihneď po ich účinnom upísaní, s cieľom skrátiť dobu medzi upísaním a obchodovaním na burze.
Cieľom ustanovenia je odstrániť prekážky obchodovania na trhu cennými papiermi, konkrétne zákonne upraviť možnosť obchodovania s upísanými akciami po splatení menovitej hodnoty, ešte pred zápisom do obchodného registra.  

K bodu 23, 25 a 26 ( § 254 ods. 2, § 768e)
Zmeny v predmetných ustanoveniach súvisia s novou právnou úpravou zavedenou zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov. Ide o zosúladenie platného právneho stavu. Zmeny majú iba legislatívno-technický charakter.

K bodu 24 
Zmena predmetného ustanovenia vyplýva zo spresnenia transpozície smernice Rady 86/653/EHS z 18.12.1986 o o koordinácii právnych predpisov členských štátov týkajúcich sa samostatných obchodných zástupcov.

K bodu 27
Ide o legislatívno-technickú úpravu. V transpozičnej prílohe dopĺňa odkaz na smernica Rady 86/653/EHS z 18.12.1986 o o koordinácii právnych predpisov členských štátov týkajúcich sa samostatných obchodných zástupcov.

Článok II:
Účinnosť zákona sa navrhuje na 1. jún 2006, s výnimkou bodov 2 a 3, ktoré nadobudnú účinnosť 1. januára 2007 v súvislosti s termínom transpozície smernice 2003/58/ES a účinnosťou návrhu zákona, ktorý mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a o zmene a doplnení niektorých zákonov, ktorý sa predkladá spolu s predmetným návrhom.